Š. Rusnák, poslanec: (2002-02-12):
J. Migaš, predseda NR SR: Hlasujeme o tomto návrhu. Hlasujeme o pridelení uvedeného zákona výborom a určení lehoty na prerokovanie. (Hlasovanie.) Prítomných 108 poslancov, za 93, proti 1, zdržalo sa 9, nehlasovalo 5. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Spravodajcom je pán poslanec Suchár. Tak, nech sa páči, uveďme prvé a potom druhé hlasovanie k uvedenému návrhu. Nech sa páči. M. Suchár, poslanec: Vážený pán predsedajúci, prosím, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona Národnej rady Slovenskej republiky o rokovacom poriadku Národnej rady v znení neskorších predpisov prerokovať predložený návrh zákona v druhom čítaní. J. Migaš, predseda NR SR: Hlasujeme o návrhu, aby uvedený návrh zákona sme prerokovali v druhom čítaní. Hlasujeme o tlači 1276. To je poslanecký návrh pána poslanca Kužmu a Slafkovského o zákaze šikanovania fyzických a právnických osôb orgánmi verejnej moci a o zmene a doplnení niektorých ďalších zákonov. (Hlasovanie.)  Prítomných je 107 poslancov, za 75, proti 3, zdržalo sa 25, nehlasovali 4. Tento návrh sme schválili. Druhé hlasovanie. M. Suchár, poslanec: Zároveň žiadam, aby ste dali hlasovať o tom, že uvedený návrh zákona bude prerokovaný v druhom čítaní v Ústavnoprávnom výbore Národnej rady, vo Výbore Národnej rady pre financie, rozpočet a menu, vo Výbore Národnej rady pre verejnú správu a vo Výbore Národnej rady pre ľudské práva a národnosti. Gestorský výbor je určený výbor pre verejnú správu. Súčasne odporúčam, aby výbory prerokovali tento návrh zákona do 14. marca 2002 a gestorský výbor do 15. marca 2002. Ďakujem. J. Migaš, predseda NR SR: Prezentujme sa a hlasujme o tomto návrhu. (Hlasovanie.) Prítomných je 107 poslancov, za 93, proti nikto, zdržalo sa 10, nehlasovali 4. Konštatujem, že Národná rada pridelila návrh tohto zákona výborom, určila gestorský výbor a príslušné lehoty výborom na jeho prerokovanie v druhom čítaní. Spravodajkyňou je pani poslankyňa Oľga Keltošová. Nech sa páči, pani poslankyňa, uveďte hlasovanie k tomuto návrhu zákona. O. Keltošová, poslankyňa: Ďakujem za slovo. Vážený pán predseda, prosím, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona Národnej rady č. 350/1996 Z. z. o rokovacom poriadku v znení neskorších predpisov prerokovať predložený návrh zákona v druhom čítaní. J. Migaš, predseda NR SR: Hlasujeme. Hlasujeme podľa § 73 ods. 3. (Hlasovanie.) Prítomných je 110 poslancov, za 88, proti nikto, zdržalo sa 20, nehlasovali 2. Konštatujem, že sme sa zhodli na tom, aby uvedený návrh zákona bol prerokovaný v druhom čítaní. Druhé hlasovanie. O. Keltošová, poslankyňa: Súčasne odporúčam v zmysle § 74 ods. 1 zákona č. 350/1996 Z. z. o rokovacom poriadku, aby predmetný návrh zákona prerokovali: ústavnoprávny výbor, Výbor Národnej rady pre sociálne veci a bývanie, Výbor Národnej rady pre financie, rozpočet a menu a Výbor Národnej rady pre ľudské práva a národnosti. Za gestorský výbor navrhujem Výbor Národnej rady pre sociálne veci a bývanie. Zároveň navrhujem, aby výbory, ktorým bol uvedený návrh pridelený, ho prerokovali v súlade s rozhodnutím predsedu Národnej rady v lehote do 14. marca 2002 a gestorský výbor v lehote do 15. marca 2002. J. Migaš, predseda NR SR: Hlasujeme o druhej časti tohto uznesenia. Hlasujeme o návrhu na pridelenie uvedeného návrhu zákona výborom a o určení lehoty na prerokovanie. (Hlasovanie.) Prítomných 110 poslancov, za 103, proti nikto, zdržali sa 4, nehlasovali 3. Konštatujem, že Národná rada pridelila návrh zákona výborom, určila gestorský výbor a lehotu výborom na prerokovanie návrhu zákona v druhom čítaní. Spravodajcom je pán poslanec Milan Cagala. Nech sa páči, pán poslanec. M. Cagala, poslanec: Vážený pán predseda, dámy, páni, navrhujem, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku, že prerokuje návrh skupiny poslancov Národnej rady na vydanie zákona o zmene názvu Trenčianskej univerzity v Trenčíne (tlač 1287) v druhom čítaní. J. Migaš, predseda NR SR: Hlasujeme. Hlasujeme, aby sme uvedený návrh zákona prerokovali v druhom čítaní. Hlasujeme o zmene názvu Trenčianskej univerzity v Trenčíne. (Hlasovanie.) Prítomných je 108 poslancov, za 78, proti 6, zdržalo sa 14, nehlasovalo 10. Konštatujem, že Národná rada sa uzniesla, že tento návrh zákona prerokuje v druhom čítaní. Druhé hlasovanie. M. Cagala, poslanec: Áno. Dovoľte, aby som na základe nášho hlasovania odporučil prideliť návrh zákona v druhom čítaní týmto výborom: Ústavnoprávnemu výboru Národnej rady Slovenskej republiky a Výboru Národnej rady pre vzdelanie, vedu, mládež a šport. Za gestorský výbor navrhujem v súlade s citovaným návrhom predsedu Národnej rady Výbor Národnej rady pre vzdelanie, vedu, mládež a šport, pričom odporúčam, aby výbory, ktorým je návrh pridelený, ho prerokovali do 14. marca 2002 a gestorský výbor do 15. marca 2002. J. Migaš, predseda NR SR: Hlasujeme. Hlasujeme o návrhu na pridelenie uvedeného návrhu zákona výborom a určení lehoty. (Hlasovanie.) Prítomných 110 poslancov, za 97, proti 1, zdržalo sa 5, nehlasovalo 7. Konštatujem, že Národná rada sa uzniesla na tom, ktorý gestorský výbor bude prerokúvať tento zákon, ďalších výboroch a aká bude lehota na jeho prerokovanie. Spravodajcom je pán poslanec Brocka. Nech sa páči.